runetrust/blame-folketinget-dk huggingface dataset:
Henning Hyllested (EL), 2020-06-19:
Og der kan det godt undre mig, at man ikke har brugt tiden – som der er henvist til i beslutningsforslaget, står der også i forståelsespapiret, at der skal ske noget på området – og på nuværende tidspunkt har udviklet noget, andet end at snakke om en analyse af fordele og ulemper.
Mette Reissmann (S), 2014-02-21:
Hvis vi skal starte med forslaget om at gøre det lovpligtigt for danske daginstitutioner at servere svinekød, mener jeg, at forslaget er udtryk for en meningsløs detailregulering, som det ikke tjener os til ære her på Christiansborg at beskæftige os med.
Kristian Jensen (V), 2004-10-21:
Det, vi tilbyder med lovforslaget, er, at man fra Told og Skats side samlet præsenterer alle indeståender, alle renteindtægter og alle lønoplysninger for borgerne, og jeg tror faktisk, at en lang række borgere vil vurdere det som værende en serviceforbedring, at man et eneste sted kan se, hvad der måtte være, i stedet for at skulle holde styr på mange forskellige slags oplysninger.
Freddie H. Madsen (DF), 2003-11-20:
Til fru Lissa Mathiasen vil jeg blot sige, at hvis man i dag bor i en ejendom og ejendommen moderniseres, så har man at følge trop, man har at betale den huslejestigning, der så end er. Den er på 155 kr. pr. m2, og der er på ingen måde en afvigelse fra byfornyelsesreglerne her.
Søren Egge Rasmussen (EL), 2019-11-21:
For der var jo et forløb i oktober og november sidste år, hvor man faktisk sonderede mange emner, i forhold til hvordan man kunne komme frem til at sætte gang i noget, der faktisk ville have en effekt i 2020, sådan at det ikke var nødvendigt at blande så meget bioethanol i tanken på de danske biler.
Kaare Dybvad Bek (S), 2024-11-14:
SF's nærværende beslutningsforslag er en genfremsættelse af Enhedslistens beslutningsforslag B 145 fra sidste samling, som igen var en genfremsættelse af Radikale Venstres beslutningsforslag B 50 fra samlingen før det, så vi har jo haft debatten før, og vi har vendt argumenterne.
Jørn Dohrmann (DF), 2010-11-30:
Jeg vil bare spørge hr. Eyvind Vesselbo, om det ikke har været inde i Venstres overvejelser, da man ville lave klagesystemet om, at sætte fokus på netop det her problem med, at vi gerne vil have et hurtigt klagesystem, og at det er derfor, man egentlig gerne vil lave det her om, så man kan sige: Vi koncentrerer os om de sager, hvor der er noget væsentligt at komme efter, og derfor er det måske godt at hæve gebyret her, så vi får de rigtige sager ind over bordet.
Michael Aastrup Jensen (V), 2020-11-11:
Det her er jo noget, vi også har diskuteret indgående i f.eks. Det Udenrigspolitiske Nævn, og jeg er helt enig med ministeren i, at der her ikke er noget nemt quickfix, men jeg tror, vi alle sammen er enige i, at hvis vi skal gøre noget i forhold til Erdogan, som bliver mere og mere aggressiv, og som begynder at udnytte den her flygtningeaftale, bliver vi også nødsaget til at gå væk fra den der vende den anden kind til-taktik, som den her regering, men også EU som helhed har haft, fordi man har været nervøs, og trække en streg i sandet.
Pernille Rosenkrantz-Theil (EL), 2003-05-20:
Det er jo det, der er spørgsmålet i dag; det parti, som med egne ord tager stærkt afstand fra lovforslaget; det parti, som finder, at loven er ødelæggende for det danske arbejdsmarked og udtryk for misforståelse og naivitet fra EU's side.
Birgitte Josefsen (V), 2006-02-28:
Det svar, der er givet fra amterne og kommunerne, er jo også, at de sådan set mener, at der er en god koordinering, og man må sige, at det, der står i psykiatriloven i dag, er, at alle de elementer, som fru Elsebeth Gerner påpeger, er til rådighed i dag.
Marcus Knuth (KF), 2022-04-21:
Jeg tror, der er mange, der nu kan se, at russerne nok forventede, at Vesten ikke ville magte at stå sammen, hvis det var sådan, at de invaderede Ukraine – at de kunne rulle ind i landet, uden at vores forskellige fora og fællesskaber sådan virkelig, virkelig ville reagere.
Morten Homann (SF), 2002-01-10:
Jeg håber da, det vil vise sig, at når man skal til at prioritere, om man vil bruge en masse penge på, lad os sige en Femer Bælt-bro eller en motorvej mellem trafikministerens hjemby Vejle og Herning, vil man tage hr. Kaj Ikasts kloge ord til efterretning og sige, at måske skulle man bruge nogle af de dejlig mange penge på at få gjort det danske jernbanenet konkurrencedygtigt og få rettet op på de mangler, der er i jernbanenettet og de store investeringer, som hr. Kaj Ikast taler så varmt om.
Jan E. Jørgensen (V), 2014-01-23:
Altså, hvis det viser sig at være rigtigt, at dette lovforslag ikke løser de problemer, som det påstår at ville løse, nemlig at der bliver fyret en masse fyrværkeri af i hele december måned, men det måske i virkeligheden tværtimod vil gøre problemerne større, fordi man flytter det lovlige salg til noget ulovligt salg, som i øvrigt er noget fyrværkeri, som hunde osv. bliver mere generet af, så giver det jo ikke mening at gennemføre lovforslaget.
Ole Birk Olesen (LA), 2017-05-11:
Man kan jo sige om mange brancher, at det ville være en tryghed, hvis de havde en bestemt uddannelse osv., men vi lader det alligevel være op til branchen selv at vurdere, om de personer, de har ansat, lever op til det med den baggrund, de har, i stedet for at vi pålægger dem bestemte uddannelseskrav eller bestemt tøj, eller at de skal have en ren straffeattest eller lignende.
Lars Barfoed (KF), 2002-11-18:
Jeg synes, der er masser af elementer i arbejdsmarkedsreformen »Flere i arbejde«, der netop sikrer den enkelte bedre, ikke mindst at den enkelte arbejdssøgende klart selv får mulighed for at være medbestemmende om, hvilke aktører man ønsker skal ind og bistå i det videre forløb.
Flemming Møller Mortensen (S), 2017-05-29:
I et brev fra den 13. januar 2016 svarer daværende sundhedsminister Sophie Løhde på en henvendelse, der er kommet til statsministeren, og der bliver svaret i meget bureaukratiske vendinger, og der bliver ikke givet en invitation til at komme ind og få en forklaring til den meget lille gruppe af thalidomidskadede i Danmark.
Erling Bonnesen (V), 2011-04-28:
Der har vi jo netop lyttet og forsøgt at tage bestik af situationen, og dermed kunne jeg i min ordførertale også markere, at vi så nu har opnået at få sendt 10.000 t kvælstof til det, jeg kalder langvarigt hjørnespark, og jeg har også bekendtgjort, at jeg ikke håber, at vi ser dem igen.
Kristian Thulesen Dahl (DF), 2004-12-15:
Dem har vi pudsigt nok heller ikke rigtig hørt noget om indtil nu, men jeg troede, det var en almindelig opfattelse, at det faktisk var ganske fornuftigt, at vi fik udbygget hospiceområdet, sådan at vores døende fik nogle værdige rammer i den allersidste tid af livet.
Carsten Hansen (S), 2015-05-06:
Vi har skabt vækstplaner, i øvrigt også sammen med Det Konservative Folkeparti, Venstre og andre partier, hvor vi har sat fokus på fødevarer, på energi, på turisme, og vi har understøttet med udligningsreformer, investeringer i infrastruktur osv. Så det her ligger oveni.
Helge Adam Møller (KF), 2000-05-24:
Hr. Peter Skaarup siger stadig væk, at han ikke kan forstå - når vi har denne klare, tydelige, markerede holdning, at vi ikke ønsker, at der skal gives dansk statsborgerskab til dem, der ikke kan tale dansk, medmindre det er på grund af en sygdom, at vi ikke ønsker at give dansk statsborgerskab til dem, der har været udvist af Danmark på grund af kriminalitet, og at vi ikke ønsker at give dansk statsborgerskab til dem, som har begået personfarlig kriminalitet - hvorfor vi så alligevel ved tredjebehandlingen i overmorgen ender med at stemme for det samlede lovforslag, hvor vi giver disse 2.001 mennesker statsborgerskab.
Claus Larsen-Jensen (S), 2001-10-25:
Men man skal jo gøre sig én ting klart, og det er, at med hensyn til de andre mærkesager af lidt mere blød karakter, som vi har fra dansk side - og vel også fra europæisk side - på miljøområdet, på arbejdstagerområdet, hvor vi gerne vil have, at handelsaftalerne ikke kan tilsidesætte, men tværtimod skal respektere internationale miljøaftaler og respektere de aftaler, der er lavet om arbejdstagerrettigheder i FN's arbejdsmarkedsorganisation ILO, er det jo ikke mindst udviklingslandene, der er imod det. Så vi skal have overbevist dem om, at det faktisk ikke er national protektionisme, men at det faktisk er ganske fornuftigt.
Lykke Friis (V), 2010-05-06:
Her nærmer vi os naturligvis så det, der har været den principielle skillelinje, og jeg kan kun give Enhedslistens ordfører hundrede procent ret i, at der her er tale om et emne, hvor der vil være stor forskel mellem den nuværende regering og en eventuel ny regering, for skillelinjen går netop ved, om man tror, det er lovgivning, der er vejen frem, eller om man tror, at det snarere er et spørgsmål om det her med normer og barrierer.
Hanne Agersnap (SF), 2009-04-14:
Det her lovforslag om, at man kan stille krav til miljøegenskaber og energieffektivitet for køretøjer, der er omfattet af taxalovgivningen, er jo, som det blev sagt, en udmøntning af aftalen om en grøn transportpolitik, og det er jo så lavet for at få hul på CO2-reduktionen i transporterhvervet.
Keld Albrechtsen (EL), 1999-10-13:
Det var jo faktisk en sensationel melding, statsministeren kom med, nemlig den melding, at de nye lande, der skal optages, selv kan bestemme, om de vil være med i euroen eller ej, og at der altså dermed tegner sig et billede af et EU delt i to landegrupper: Danmark, England, Sverige, Grækenland plus de østeuropæiske lande, som står uden for euroen, og så eurolandene, som sidder fast i sumpen.
Magnus Heunicke (S), 2013-04-25:
Og derfor støtter jeg vores lovforslag, for jeg har selvfølgelig tiltro til, at inden for regeringens egen budgetlov – naturligvis, den vil vi selv fremlægge; det skal klart ligge inden for vores egen budgetlov – og inden for de vækstrater, der er i den offentlige sektor, har regeringen nu forpligtet sig til at kunne lægge 300 mio. kr. på bordet til at kompensere lærerne for den 60-årsregel, som nu udfases.
Rasmus Jarlov (KF), 2011-04-01:
Men når man kobler det sammen med, at borgerne har et meget lille kendskab til regionsrådene, og et flertal af befolkningen efter mit bedste skøn slet ikke ved, at der er noget, der hedder regioner, jamen så får vi et amputeret beslutningsorgan, hvis rolle borgerne ikke forstår.
Lars Løkke Rasmussen (V), 2003-04-10:
Det, som jeg siger, og det, man kan læse ud af forslaget her, er, at det er regeringens ambition, som jeg med glæde konstaterer deles af et meget stort flertal i Folketinget, at åbne for forskning i embryonale stamceller eller stamcellelinjer, der følger af disse, som er udtaget af befrugtede æg, der er befrugtet med henblik på fertilitetsbehandling, og som er i overskud.
Thorkild Simonsen (S), 1998-01-14:
Så altså den skrivelse, jeg har sendt i stilen »Kære-kollegaer« osv., står ved magt, det er den, regeringen bakker op, og bortset fra grundlovens bestemmelser om, at statstjenestemænd skal være danske statsborgere, er der måske andre steder, hvor der var grund til at revidere lovene.
Karsten Hønge (SF), 2019-04-05:
Så er jeg da glad for, at jeg kan citere netop Fagbevægelsens Hovedorganisation, der siger, at FH ser grundlæggende positivt på, at brugen af virksomhedspraktik gennemføres med det sigte for øje, at den ledige skal opnå ordinær beskæftigelse, hvilket den skærpede formålsparagraf for virksomhedspraktik i forhold til bemærkningerne i lappelovforslaget skal resultere i.
Mette Abildgaard (KF), 2015-11-16:
Men svaret fra myndighedernes side var, at man var nødt til at anvende ressourcerne der, hvor det var mest hensigtsmæssigt, der, hvor man havde mest behov for trafikreguleringen, og der var der altså andre steder, hvor der var mere behov for det end lige på vores landevej.
Trine Bramsen (S), 2020-10-20:
Men jeg synes da, det giver anledning til en større grad af dialog, for det kunne måske også bidrage til arbejdet, hvis de respektive myndigheder fortalte om, hvordan de rent faktisk arbejder, og hvorfor de ikke finder, at de anbefalinger, de har afvist, kan understøtte arbejdet på god vis.
Carsten Kissmeyer (V), 2020-06-12:
Når vi har det synspunkt, er det jo bl.a. også, fordi vi ønsker, at den grønne omstilling skal give vækst i Danmark og sikre erhvervslivet og konkurrenceevnen, og at den grønne omstilling også i meget, meget høj grad skal være indrettet sådan, at det er ægte global klimareduktion, vi laver.
Pia Gjellerup (S), 2000-11-29:
Det er faktisk væsentligt i en sektor, som er præget af mange små virksomheder, og hvor det er vigtigt, at de også får adgang til på lige fod med andre erhverv, andre vigtige sektorer - det er, som om der er sektorer i erhvervslivet, der ikke er vigtige, når man hører debatten her i dag - at få adgang til at få trukket uddannelse ind som et afgørende afsæt i at kunne levere et kompetent produkt.
Frank Aaen (EL), 2011-10-12:
Det har været sådan lidt frem og tilbage, kan man roligt sige, i den her sag fra udenrigsministerens side, men det betyder altså, at man muligvis kan vende tilbage til at få en kommissionsundersøgelse, for det er jo præcis sådan, at det er i kommissionsundersøgelsen, der er mulighed for at spørge folk.
Kristian Thulesen Dahl (DF), 2012-01-19:
Altså, en af grundene til, at Danmark står så stærkt, er jo, at vi varigt eller i hvert fald i rigtig, rigtig mange år har haft det her meget store betalingsbalanceoverskud, som jo også var det, der gav sig udslag i den bemærkning fra den daværende finansminister, som fru Marianne Jelved henviser til i sit spørgsmål.
Henning Hyllested (EL), 2012-11-15:
Men hvis det indre marked og fri bevægelighed betyder sammenbrud for et helt erhverv og tab af stribevis af i det her tilfælde chaufførarbejdspladser, mener vi, at man jo kunne bruge forordningens mulighed for at trække i nødbremsen, som det også er foreslået af nogle af organisationerne inden for erhvervet, og sige: Her er der en forvridning af markedet – jeg tror, det er den vending, man bruger – lad os sætte det her på standby, indtil vi får styr på forholdene.
Merete Riisager (LA), 2012-03-22:
Jeg synes også, at den mor skal have en anstændig tilværelse, men jeg synes faktisk, det er uanstændigt, at vi i dag siger til hende – når nu hun møder op kl. 5.00 i Bilka og skal sætte på hylderne – at det er ligegyldigt, om hun er der eller ej, altså at hun ikke kan se på sine papirer, når hun kommer hjem, om hun har været der eller ej, og at det kunne være lige så fint, hvis hun stod op om morgenen og brugte noget tid sammen med sine unger og gav dem morgenmad i ro og fred og sendte dem i skole; at hun ikke kan se, at hun får nogen som helst økonomisk merværdi ud af det.
Sjúrður Skaale (JF), 2023-05-10:
Nu plejer jeg ikke at tage ordet i sådan rent danske indenrigspolitiske diskussioner, og jeg plejer heller ikke at stemme i sager, som ikke vedrører Færøerne, udenrigspolitik eller noget, der på en eller anden måde vedkommer Færøerne, men jeg gør lige en undtagelse i dag.
Søren Egge Rasmussen (EL), 2018-04-10:
Ja, det er lidt svært, for det er jo en udbygning af vedvarende energi, men jeg synes ikke, at vi i Enhedslisten vil tage ansvar for, at regeringen og Dansk Folkeparti vælger en model, hvor man får halvt så meget for pengene, så det ender nok med, at vi stemmer blankt til det her forslag, for vi kan ikke tage ansvar for noget, som er så økonomisk uansvarligt som det her, men jeg må da erkende, at det jo er en udbygning af den vedvarende energi, og så må vi sikre, at der bliver evalueret på bedste vis, så man ikke laver fejltagelser i fremtiden.
Pia Kjærsgaard (DF), 2007-10-04:
Vi har faktisk været sympatisk indstillet over for dem, men vi har et hængeparti, fordi vi synes, at Socialdemokratiets finansiering overhovedet ikke hænger sammen, og det er jo meget, meget vigtigt, at udgifter og indtægter hænger sammen, når man gerne vil være et økonomisk ansvarligt parti.
Pia Olsen Dyhr (SF), 2011-03-01:
Men jeg vil ikke afholde mig fra at sige, at vi fortsat støtter Enhedslistens beslutningsforslag, selv om vi så eventuelt kan havne i en beretningssituation, og det er vi selvfølgelig så også åbne over for, for vi skal have fundet en løsning på det her.
Helge Adam Møller (KF), 2010-04-28:
Jamen jeg synes også, det var en spændende udtalelse, hr. John Dyrby Paulsen kom med til sidst, om, at alle forligsordførerne burde tie stille, indtil vi får sagen på bordet, for jeg så to tv-stationer i går og læste to aviser, og den, der udtalte sig mest markant og klart og tydeligt, var hr. John Dyrby Paulsen.
Lennart Damsbo-Andersen (S), 2022-06-07:
Det, jeg synes er det vigtige at tænke på i den her sag, er, at vi skaber en reel mulighed for, at dem, der får afslag i dag, kan få prøvet af, om de kan få et realkreditlån med statsgaranti, og det er jo her, hvor Venstre vælger ikke at være med.
Klaus Kjær (DF), 2001-04-19:
I konsekvens af, at kvinder generelt kan antages til tjeneste i forsvaret på værnepligtslignende vilkår, foreslås det, at der sker en ligestilling med mandlige værnepligtige, hvorefter personer, der aftjener værnepligt har ret til optagelse som medlem af en arbejdsløshedskasse, og at der efter endt værnepligt ved ledighed kan udbetales dagpenge med dimittendsatsen.
Mogens Lykketoft (S), 2008-04-09:
Og så vil jeg i øvrigt kun knytte en afsluttende kommentar til diskussionen, som jeg egentlig i grunden også tror, udenrigsministeren er enig i, nemlig at det er lidt ubehageligt at opleve en dansk diskussion, som handler om, om virkemidler bliver brugt af nogle som afsæt for at skabe et indtryk af, at nogle er mere moralske, og nogle er mere harmfulde over for, hvad der foregår i Kina, end andre.
Thor Pedersen (V), 2007-10-11:
Jeg vil sige, at på trods af det negative, man kan sige om rabatsystemet, så er der altså en opfølgning på det arbejde, som i forvejen er foretaget i Folketinget, og som forstandige partier også til stadighed er med til at underbygge, nemlig vores europæiske samarbejde.
Nicolai Wammen (S), 2004-09-07:
Derfor vil vi investere i fremtidens videnssamfund. Viden bliver nemlig den næste generations vigtigste redskab, derfor vil vi øge forskningsindsatsen med flere forskerstillinger og flere målrettede bevillinger, og den brugerbetaling på voksenuddannelse, som regeringen har indført, skal vi hurtigst muligt af med.
Carl Valentin (SF), 2024-05-28:
Dels er der det faktum, at SF som helhed sandsynligvis ville lande på at støtte den samlede pagt, hvis der var tale om et alt eller intet-valg, simpelt hen fordi det er så absolut afgørende, at EU's gennemhullede asylsystem bliver genoprettet, og fordi asyl- og migrationspagten samlet set må anses som en forbedring.
Frank Aaen (EL), 2005-04-28:
Når vi siger, at det da er oplagt, at USA, når det er den amerikanske stat, der har ansvaret, bør indklages for FN's Menneskerettighedskomité for konventionsstridig behandling af fanger og så lade den afgøre den amerikanske regerings ansvar, vil man ikke være med til det.
Pia Christmas-Møller (KF), 2004-06-03:
Vi kan i et land med et af verdens højeste skattetryk, hvor globaliseringen blæser med orkanstyrke, og hvor udfordringerne fra lavtlønslande som f.eks. Indien og Kina bliver større og større, ikke pålægge hverken vores lønmodtagere eller vores virksomheder nye ekstra skattebyrder.
Lars Boje Mathiesen (NB), 2022-05-12:
Nu sad jeg jo i forhandlingslokalet, dengang vi forhandlede om tobak – jeg var ikke med i den endelige aftale, men jeg var med til de møder, der var – og en af årsagerne til, at man ikke kunne komme igennem med det med mysteryshoppere, var jo, at det var en tobaksaftale, som Venstre og Konservative indgik i, og de ville ikke være med til det.
Tom Behnke (FP), 1999-04-08:
Men jeg er da lidt forundret over, at Det Radikale Venstre efter at have startet en debat i 1990 om, hvorvidt man ville gå ind for folkeafstemninger eller ej, her 10 år efter endnu ikke har lagt sig fast på, om man går ind for det eller ikke går ind for det.
Marlene Harpsøe (DF), 2010-11-11:
Det er uddannelse, det er der ikke nogen tvivl om, og det er jo også derfor, vi i Folketinget bl.a. har den målsætning, at 95 pct. af en ungdomsårgang skal tage en ungdomsuddannelse, og at 50 pct. skal tage en videregående uddannelse.
Charlotte Dyremose (KF), 2005-04-20:
Men er det ikke rigtigt, at konkurrencen i f.eks. det sønderjyske område er ret hård generelt, fordi man der jo hos naboen, lige nede i Tyskland, har 16 pct. moms, hvorimod der er 25 pct. i Danmark, og man har derfor generelt på alle varer meget svære konkurrenceforhold i det område, der ligger tæt på den tyske grænse, og at erhvervene i Danmark i øvrigt generelt har en meget hård konkurrencesituation, fordi skatten i Danmark er så høj, at man betaler 63 pct. af den sidst tjente krone mod måske 43 i Tyskland, og at det derfor er meget dyrere at ansætte mennesker i Danmark?
Erling Bonnesen (V), 2018-05-22:
Det gør vi også, og som det netop er blevet refereret, er der også på EU-niveau allerede vedtaget et EU-forbud mod anvendelse af neonikotinoider i det åbne land, og den nuværende restriktive godkendelsesordning vil, som vi også lige har fået redegjort for fra ministerens side, fremover blive håndteret i en opstrammet skikkelse, hvor der ikke gives godkendelse af eller dispensation for sprøjtemidler, som udgør en uacceptabel risiko for menneskers sundhed eller miljøet, herunder bierne.
René Gade (ALT), 2017-03-30:
Kan vi skabe nogle muligheder for den person, det individ, der skal kigge frem til den første hver eneste måned og spørge: Gad vide, om jeg klarer den? Der er måske også nogle her i salen ud over mig, der igennem nogle år har siddet og kigget på den første og set det som lidt mere kedeligt, end når man sidder i Folketinget og ved, at der kommer noget til den første.
Stinus Lindgreen (RV), 2021-04-09:
Det er rigtig godt, at der er oprettet flere hoveduddannelsesforløb i almen medicin, som ministeren nævnte i sin tale, hvilket på sigt kan løse en del af problemet, men det siger også sig selv, at det er en langsigtet strategi, der ikke afhjælper udfordringerne nu og her.
Steen Gade (SF), 2006-06-01:
Giver det ikke anledning til bare en smule eftertanke, når fru Pia Christmas Møller fremturer her i dag, både når det gælder flygtningepolitikken, når det gælder Muhammedsagen, og altså også når det gælder miljøpolitik, hvor regeringen vel har skåret mere ned, end nogen regering i den vestlige verden i de senere år?
Søren Søndergaard (EL), 1997-10-30:
I hvert fald kan man sige, at det mindste, man kunne gøre, var at foretage en adskillelse, så det ikke var den samme minister, der havde både politi, anklagemyndighed og domstole under sig, for kun ved en sådan adskillelse kan man ikke bare sikre, at de fungerer uafhængigt, men også, at de fremtræder uafhængigt - også af politi og anklagemyndighed.
Ole Birk Olesen (LA), 2016-03-17:
Og når hr. Finn Sørensen siger, at mindstelønnen vil rasle ned, så ønsker hr. Finn Sørensen at skabe den tanke i folks hoved, at dem, der i dag arbejder til mindsteløn, går ned i løn, som følge af at kontanthjælpen sænkes.
Kaare Dybvad (S), 2016-05-03:
Anerkender Enhedslisten ikke, at der simpelt hen kan være et problem med at få for stort et antal i et vist område, og at der på en eller anden måde er en grænse for, hvor mange mennesker man i et lokalsamfund og i en kommune kan integrere, og at man, hvis den grænse er overskredet, kommer ud et sted, hvor der internt i de grupper dannes nogle normer og nogle regler, som simpelt hen ikke er hensigtsmæssige i forhold til det danske samfund?
Per Clausen (EL), 2009-01-28:
Det har jo kun ét formål, og det er at sikre, at de private sygehuse ved, at de har en vis omsætning og derfor kan indrette sig på det - og i øvrigt ansætte sygehuspersonale, trække det ud af den offentlige sektor, svække den offentlige sektors kapacitet og styrke den private sektors kapacitet.
Henrik Brodersen (DF), 2018-05-25:
Jeg siger bare, at lige præcis under den seance, hvor den daværende udenrigsminister Vittus Q – det vil jeg nøjes med at kalde ham, for jeg kan ikke udtale hans efternavn – talte, var det sådan, at folk begyndte at sidde og kigge på hinanden og krumme tæer over de udtalelser, der kom, om Danmark og rigsfællesskabet.
Margrethe Vestager (RV), 2006-04-25:
Det Radikale Venstre er optaget af problemet, ikke kun i forbindelse med Den Globale Fond, men også generelt, og det vil bl.a. indgå i vores forslag, at bistanden skal genopbygges til det niveau, den bør have i lande, der er så rige som vort, nemlig 1 pct.